༄༅། །ཀློང་གསལ་རྡོ་རྗེ་སྙིང་པོའི་ཁྲིད་ཀྱི་རིམ་པ་གསལ་བར་
བྱེད་པའི་ཟིན་ཐོ་ཟབ་ལམ་ནོར་བུའི་མེ་ལོང་
ཞེས་བྱ་བའི་ཕྱི་དུམ་
བཞུགས་སོ། །
༄༅། །གཉིས་པ་རྒྱུ་མཐུན་རྐྱེན་ཚོགས་བསགས་པ་ལ་བརྟེན་ནས་འབྲས་བུ་ཡེ་ཤེས་ཀྱི་ཚོགས་རྫོགས་པར་བྱེད་པ་མཎྜལ་གྱི་ཁྲིད་ལ། ངོ་བོ། ངེས་ཚིག། དབྱེ་བ། འབུལ་བའི་དུས། དགོས་ཆེད་ཕན་ཡོན་བསྟན་པའོ། །
དང་པོ་ངོ་བོ་ནི། བསོད་ནམས་ཀྱི་ཚོགས་ལ་བརྟེན་ནས་ཐམས་ཅད་མཁྱེན་པའི་གོ་འཕང་ཐོབ་པར་བྱེད་པའི་རྣམ་དཀར་ཀྱི་ལས་སོ། །དེའང་སྣང་སྲིད་འཁོར་འདས་ཀྱིས་བསྡུས་པའི་ཆོས་ཐམས་ཅད་གཞི་ལམ་འབྲས་གསུམ་གྱི་མཚན་ཉིད་ཅན་དུ་བཞུགས་པ་ལས། གཞི་སེམས་ཅན་རྣམས་ལ་ཆོས་ཉིད་ཡོངས་སུ་གྲུབ་པའི་དེ་བཞིན་ཉིད་རིས་མེད་ཀུན་ཁྱབ་ཆེན་པོར་ལྷུན་གྱིས་གྲུབ་པ་གཞིའི་དུས་སུ་འཁོར་བ་དང་། འབྲས་བུའི་དུས་སུ་མྱང་འདས། ལམ་དུས་སུ་ཚོགས་གཉིས་ཀྱི་སྒོའི་རྣམ་པ་ཅན་དུ་སྣང་ཞིང་། གང་ཟག་གིས་བསོད་ནམས་དང་ཡེ་ཤེས་ཀྱི་ཚོགས་ལ་གོམས་པ་ལྷུར་བླངས་པས་གློ་བུར་པའི་དྲི་མ་སྤངས། གཞི་གནས་ཀྱི་ཡོན་ཏན་མངོན་པར་རྟོགས་པ་མཐར་ཕྱིན་པའི་དུས་དེར། སངས་རྒྱས་ཀྱི་གོ་འཕང་ཞེས་མིང་དུ་གྲུབ་སྟེ། རྒྱན་སྟུག་པོ་བཀོད་པའི་མདོ་ལས། ཀུན་གཞི་དྲི་མེད་བསོད་ནམས་ཀྱིས། །དེ་བཞིན་གཤེགས་པར་འགྱུར་བ་ཡིན། །དེ་ཉིད་རྟོགས་ནས་མཐོང་བ་ནི། །རྣལ་འབྱོར་འཇིགས་མེད་རྣལ་འབྱོར་རོ། །ཞེས་སོ། །དེས་ན་ཆོས་ཉིད་རང་གི་ངོ་བོ་རང་བཞིན་གྱིས་རྣམ་པར་དག་པ་ཡིན་ཀྱང་། གློ་བུར་གྱི་སྒྲིབ་གཉིས་བག་ཆགས་དང་བཅས་པ་ཤིན་ཏུ་རྣམ་པར་བྱང་བའི་དག་པ་གཉིས་ལྡན་གྱི་སངས་རྒྱས་ཐོབ་པར་བྱེད་པའི་རྒྱུ་ནི་ཐབས་ཤེས་ཀྱི་ཚོགས་རླབས་པོ་ཆེ་བསགས་པ་ལས་གཞན་མ་མཆིས་ཏེ། མདོ་ལས། ཇི་སྲིད་ཚོགས་གཉིས་དམ་པ་དེ་ནི་མ་རྫོགས་པར། །དེ་སྲིད་སྟོང་ཉིད་དམ་པ་དེ་ནི་རྟོགས་མི་ནུས། །ཞེས་སོ། །རྒྱུ་ཚོགས་དེ་ལ་བརྟེན་པས་དུས་ཉེ་རིང་མེད་པར་ལམ་ལྔ་དང་། ས་བཅུས་བསྡུས་པའི་བྱང་ཆུབ་ཕྱོགས་ཀྱི་ཆོས་རྣམས་ཡོངས་སུ་རྫོགས་པ་ལས་བྱང་ཆུབ་ཀྱི་འབྲས་བུ་བླ་ན་མེད་པ་ལ་རེག་པར་འགྱུར་བའི་སྐབས་ནི། མཁས་མཆོག་དབྱིག་གཉེན་གྱིས། དེ་ལྟར་བསོད་ནམས་ཡེ་ཤེས་ཀྱིས། །རང་བཞིན་ཆུ་བོས་འགེངས་པ་དག ། འགྲོ་བའི་ཐར་ལམ་གཅིག་ཏུ་མཁས། །བྱང་ཆུབ་ལག་པའི་མཐིལ་ན་གནས། །ཞེས་སོ། །དེ་ལས་བསོད་ནམས་ཀྱི་ཚོགས་བསགས་པ་མཐའ་དག་གིས་ནང་ནས་ཐུན་མོང་མ་ཡིན་པའི་དགེ་རྩ་རྒྱ་ཆེན་པོར་འགྱུར་བའི་ཐབས་ཞིང་ཁམས་རྒྱ་མཚོ་འབུལ་བ་ནི་བྱེ་བྲག་གི་དངོས་དོན་ནོ། །དེ་སྐད་དུ་ཀློང་གསལ་འབར་མའི་རྒྱུད་ལས། ས་ཤིང་རིན་ཆེན་མཎྜལ་ལ། །དམིགས་རྟེན་བྱས་པ་སྐུ་གསུམ་གྱི། །མཎྜལ་རྒྱས་བསྡུས་མང་པོ་འབུལ། །དེ་ཡིས་བདག་རྒྱུད་ཚོགས་གཉིས་རྫོགས། །ཞེས་སོ། །
གཉིས་པ་ངེས་ཚིག་ནི། མ་ཌི་རྒྱན་གྱི་བྱིངས་ལ། ཨ་འགྲོ་བས་ནུམ྄་དང་། ཨལ་རྐྱེན་དུ་བྱས་པས། མཎྜལ་གྲུབ་པ་རྒྱན་དང་དཀྱིལ་འཁོར་ལ་འཇུག་སྟེ། མེ་ཏོག་བཀོད་པའི་རྒྱུད་ལས། སངས་རྒྱས་ཞིང་ཁམས་ཐམས་ཅད་ལ། །སྟོང་གསུམ་ཞིང་ཁམས་མ་ལུས་པ། །འདོད་པའི་ཡོན་ཏན་བརྒྱན་པ་ཡིས། །མཆོད་ནས་སངས་རྒྱས་ཡེ་ཤེས་རྫོགས། །ཞེས་གསུངས་པ་སྒྲ་དོན་གྱི་བཤད་པ་ལའང་འཇུག་གོ །འདི་ལ་ཕྱི་ནང་གསང་གསུམ་ལས། དང་པོ་ཕྱི་མཚན་ཉིད་ཐེག་པ་ལྟར་ན། མཎྜ་སྟེ་སྙིང་པོའི་དཀྱིལ་འཁོར། ལ་ནི་ལེན་ཅིང་འཛིན་པ་སྟེ། འགོག་ལམ་གྱི་བདེན་པས་ཆོས་ཀྱི་རྒྱལ་སྲིད་བསྒྲུབ་པའི་སྙིང་པོའམ། གཞི་འཛིན་པའི་སླད་དུ་བསོད་ནམས་ཀྱི་བགྱི་བ་རླབས་པོ་ཆེ་བསགས་ཏེ། མངོན་མཐོའི་དཔལ་ཡོན་སྦྱིན་པའི་ཉེར་རྒྱུར་འགྱུར་བས་དེ་སྐད་དུ་གྲགས་སོ། །གཉིས་པ་ནང་གསང་སྔགས་འབྲས་བུའི་ཐེག་པ་ལྟར་བརྗོད་ན། ཡེ་ཤེས་ཐིག་ལེ་ལས། མ་ནི་ཡིག་འབྲུ་འདབ་མར་བརྗོད། །ཎ་ཡི་ཡིག་འབྲུ་ལྟེ་བར་དྲན། །ཌ་ཡི་ཡིག་འབྲུ་གེ་སར་དག །ལ་ཡི་ཡིག་འབྲུ་རེ་རེ་ལྟ། །ཞེས་གསུངས་པས། ཆུ་སྐྱེས་ཀྱི་མཚོན་དཔེས་བརྗོད་པའི་དཀྱིལ་འཁོར་དང་། ནང་ལྟར་དུ་རྣམ་ཐར་སུམ་ལྡན་རྡོ་རྗེ་བཙུན་མོའི་བྷ་ག་ལའང་། དེ་ཉིད་ཀྱིས་བརྡས་བརྗོད་པས། གསང་བ་ཡུམ་གྱི་མཁའ་དུས་གསུམ་གྱི་སངས་རྒྱས་ཐམས་ཅད་གང་ལ་མངོན་པ་རྫོགས་པར་འཚང་རྒྱ་བའི་གནས་སུ་གྲུབ་བོ། །གསུམ་པ་གསང་བ་ལྟར་ན། ཡུལ་དེ་ལ་རྣམ་པ་ཐམས་ཅད་ཀྱི་མཆོག་དང་ལྡན་པའི་ཡེ་ཤེས་རྡོ་རྗེའི་རོལ་པས་ཚོགས་རྣམ་པ་གཉིས་གཅིག་ཅར་དུ་རྫོགས་པ་སྟེ། སྤྲོས་མཚན་གྱི་ཡུལ་གང་གིས་ཀྱང་བརྟག་པར་བྱར་མེད་པའི་འོད་གསལ་དྷུ་ཏིའི་དབྱིངས་སུ། རོ་རྐྱང་གི་ལམ་ནས་གཉིས་འཛིན་དང་བཅས་རྒྱུ་བའི་རྟོག་ཚོགས་ལས་རླུང་གི་གཞོན་པའི་རྒྱུ་བ་ཐམས་ཅད་འགགས་པས་འཆིང་བྱེད་རྩའི་མདུད་པ་རྣམས་དབྱིངས་སུ་ཡལ་བ་ལས། ས་བཅུ་ལམ་ལྔའི་མངོན་པར་རྟོགས་པའི་ཡོན་ཏན་གྱི་ཚོགས་རྣམས་ཇི་བཞིན་པ་མངོན་དུ་གྱུར་ནས་སྡུག་བསྔལ་མཐའ་དག་བདེ་བ་ཆེན་པོའི་དཀྱིལ་འཁོར་དུ་གནས་ཡོངས་སུ་གྱུར་པ་ནི། དོན་དམ་འགྱུར་བ་མེད་པ་རང་བཞིན་ལྷུན་གྲུབ་ཀྱི་དཀྱིལ་འཁོར་ཡིན་ཞིང་། དེ་ཉིད་ལྷག་པའི་ཏིང་འཛིན་སོགས་དཀྱིལ་འཁོར་ཐམས་ཅད་ཀྱི་འབྱུང་གནས་ཡིན་ཏེ། གསང་བ་སྙིང་པོ་ལས། བསོད་ནམས་ཚོགས་ཆེན་ཀུན་ཏུ་རྫོགས། །རང་རིག་མཐའ་དབུས་མེད་པའི་དཀྱིལ། །ཡེ་ཤེས་བཞི་འཕྲོ་འཁོར་ལོའི་ཚུལ། །ཞེས་གསུངས་པ་བཞིན། འདི་ལྟར་རྒྱལ་བ་སྲས་དང་བཅས་པ་ཐམས་ཅད་ཀྱིས་ཐོག་མར་བྱང་ཆུབ་ཏུ་ཐུགས་བསྐྱེད་པ་ནས་བཟུང་སྟེ། འབྲས་བུའི་མཐར་ཐུག་གི་བར་གྱི་རྣམ་བྱང་གི་ཆོས་ཐམས་ཅད་ཀྱི་གཞིའམ་རྟེན་དུ་གྱུར་པ་ནི། སྦྱིན་སོགས་ཕ་རོལ་ཏུ་ཕྱིན་པ་དྲུག་གི་རང་བཞིན་དུ་གནས་པ་རྒྱལ་སྲས་བྱང་ཆུབ་སེམས་དཔའ་རྣམས་ཀྱིས་གང་ལ་བསླབས་པའི་སྤྱོད་ཚུལ་ཐམས་ཅད་ཀྱི་ནང་ནས་ཆེས་མཆོག་དང་། ཕུལ་དང་། རབ་ཏུ་གྱུར་པ་སྟེ། བཤེས་སྤྲིང་ལས། སྦྱིན་དང་ཚུལ་ཁྲིམས་བཟོད་བརྩོན་བསམ་གཏན་དང་། །དེ་བཞིན་ཤེས་རབ་གཞོམ་མེད་ཕ་རོལ་ཕྱིན། །འདི་དག་རྒྱལ་མཛོད་སྲིད་པའི་རྒྱ་མཚོ་ཡི། །ཕ་རོལ་ཕྱིན་པ་རྒྱལ་བའི་དབང་པོ་མཛོད། །ཅེས་སོ། །དེའང་ཆོས་དང་ཟང་ཟིང་། མི་འཇིགས་པ་སྟེ་སྦྱིན་པ་རྣམ་པ་གསུམ། ཉེས་སྤྱོད་སྡོམ་པ། དགེ་བ་ཆོས་སྡུད། སེམས་ཅན་དོན་བྱེད་དེ་ཚུལ་ཁྲིམས་རྣམ་པ་གསུམ། གནོད་པ་ལ་ཇི་མི་སྙམ་པ་མི་མཇེད་པའི་བཟོད་པ། ཆོས་ཕྱིར་དཀའ་བའི་ལས་མཐའ་དག་བཟོད་པ། སྟོང་ཉིད་ཟབ་མོ་ལ་མི་སྐྲག་པ་སྟེ་བཟོད་པ་རྣམ་པ་གསུམ། བསམ་བ་གོ་ཆ་ཆེན་པོ་བགོ་བའི་བརྩོན་འགྲུས་སྦྱོར་བ་ལག་ལེན་ལ་འདེབས་པའི་བརྩོན་འགྲུས། ཕུལ་བྱུང་གི་ལས་ལ་ཆོག་པར་མི་འཛིན་པར་མངོན་པར་སྤྲོ་བའི་བརྩོན་འགྲུས་ཏེ། བརྩོན་འགྲུས་རྣམ་པ་གསུམ། གཟུགས་མེད་དང་ཆ་མཐུན་བྱིས་པ་ཉེར་སྤྱོད་ཀྱི་བསམ་གཏན། ཚོགས་སྦྱོར་གྱི་ཏིང་ངེ་འཛིན་ལམ་དུ་བྱེད་པ་དོན་རབ་འབྱེད་པའི་བསམ་གཏན། ཟག་མེད་ཀྱི་ཆོས་ཉིད་ལ་འཇུག་པ་དེ་བཞིན་ཉིད་ཀྱི་བསམ་གཏན་ཏེ། བསམ་གཏན་རྣམ་པ་གསུམ། མང་དུ་ཐོས་པ་ལུང་གི་ཡོན་ཏན། ལུང་དོན་རིགས་པས་འབྱེད་པའི་བསམ་པ། ཡིན་ཚུལ་སེམས་ཐོག་ཏུ་འབེབས་པའི་སྒོམ་པ་སྟེ། ཤེས་རབ་རྣམ་པ་གསུམ། དེ་དག་སོ་སོའི་མི་མཐུན་ཕྱོགས་ཀྱི་རྐྱེན་དང་བྲལ་བའི་ཕ་རོལ་ཏུ་ཕྱིན་པ་དྲུག་གི་རང་བཞིན་ཐམས་ཅད་མཎྜལ་གྱི་ཆོས་ལ་ལེགས་པར་ཚང་བའི་ཚུལ། མཎྜལ་གྱི་མདོ་ལས། བ་ལྕི་ཆུར་བཅས་སྦྱིན་པ་སྟེ། །བྱི་དོར་བྱས་པ་ཚུལ་ཁྲིམས་ཡིན། །སྲོག་ཆགས་བསལ་བ་བཟོད་པ་སྟེ། །བརྩོན་འགྲུས་བྱ་བ་བྱེད་ལ་བརྩོན། །བསམ་གཏན་དེར་སེམས་སྐད་ཅིག་མ། །རི་མོ་ལེགས་འབར་ཤེས་རབ་བོ། །ཞེས་སོ། །
གསུམ་པ་དབྱེ་བ་ལ། སྦྱོར་དངོས་རྗེས་གསུམ། དང་པོ་སྦྱོར་བ་ལ། སྤྱིར་དགོས་པའི་རྒྱུ། ཚོམ་བུའི་རྒྱུ། བྱུག་རྫས་ཀྱི་རྒྱུ་དང་གསུམ། དང་པོ་སྤྱིར་དགོས་པའི་རྒྱུ་ལ། རབ་རིན་པོ་ཆེ། འབྲིང་ལི་དང་མཁར་བ་དུང་དཀར་སོགས་རྒྱུ་དག་པ། ཐ་མ་རྡོ་ཤིང་སོགས་གང་འབྱོར་གྱི་དངོས་པོ་ལ། སྟེང་ཁོད་སྙོམས་པ། ངོས་འཇམ་པོ། བྱི་དོར་ལེགས་པར་བྱེད་པ། གས་ཆགས་གྲུམ་པ་སོགས་སྐྱོན་ཅན་མ་སོང་བ། དེའང་རྒྱུ་ས་ཤིང་གི་མཎྜལ་ཡིན་ན། ཁྲུ་གང་བས་ཆུང་མི་རུང་། རིན་པོ་ཆེ་ཡིན་ན་སོར་བཞི་ཡན་ཆད་འབུར་རུང་བར་ཟབ་དོན་སྙིང་པོ་དང་། ཀ་དག་ཀློང་ཡང་སོགས་ལས་གསུངས་སོ། །གཉིས་པ། ཚོམ་བུའི་རྒྱུ་ལ། རབ་རིན་པོ་ཆེ་གཡུ་བྱུར་མུ་མེན་སོགས། འབྲིང་ལ་འབྲས་བུ་གསུམ་བཟང་དྲུག་སོགས་སྨན་གྱི་རིགས། ཐ་མ་འབྲས་གྲོ་སོགས་འབྲུ་སྣ་ཚོགས། དེ་ཡང་མ་འབྱོར་ན། མེ་ཏོག་གམ་རྡོ་ཤིང་སོགས་ཇི་ལྟར་འབྱོར་བའི་དངོས་པོ་ལེགས་པ། དག་གཙང་སྐྱོན་མེད་ལ་བྱས་ཀྱང་བསམ་པ་དག་ན་རུང་སྟེ། ཞིང་གི་ཁྱད་པར་དཀོན་མཆོག་གསུམ་གྱི་ཡོན་ཏན་ལ་ཚད་བཟུང་མེད་པའི་ཕྱིར། སྔོན་ཁྱེའུ་ཞིག་གིས་བཅོམ་ལྡན་འདས་ཀྱི་སྐུ་ལ་དད་པའི་སེམས་ཀྱིས་ས་སྤར་གང་གཏོར་བས་ཁྱེའུ་དེ་སྐྱེ་བ་དེའི་འོག་ཏུ་རྒྱལ་པོ་མྱ་ངན་མེད་དུ་གྱུར་པ་དང་། དེ་བཞིན་དུ་དེ་བཞིན་གཤེགས་པ་ལ་དད་པའི་སེམས་ཀྱིས་ཐལ་བ་གཏོར་བའི་དགེ་བའི་རྩ་བས་ཀྱང་བསྐལ་པ་གྲངས་མེད་པར་བདེ་བ་ཉམས་སུ་མྱོང་བ་དང་། སངས་རྒྱས་ལ་དམིགས་ནས་མེ་ཏོག་ཞིག་ནམ་མཁར་གཏོར་བ་དང་། མཆོད་རྟེན་ལ་ཕྱག་གུས་པ་རེ་བཙལ་བས་ཀྱང་། སྔོན་གྱི་མཐའ་མི་མངོན་པ་དེ་ཙམ་གྱི་འཁོར་ལོས་སྒྱུར་བའི་རྒྱལ་པོར་འགྱུར་བར་གསུངས་པ་བཞིན་ནོ། །
གསུམ་པ་བྱུག་པའི་རྫས་བ་བྱུང་ལྔ་ནི། གཞུང་གཞན་དུ། གོའི་སྒྲ་ལ། དེ་ལས་དེ་བྱུང་གི་དོན་དུ། མ་ཡཊ྄་སྦྱར་བས་གོ་མ་ཡ་སྟེ་བ་བྱུང་ལ་འཇུག་པ་དང་། བྱུག་རྫས་གཞན་ལའང་སྒྲ་དེ་དག་འཇུག་པ་ཡོད་དོ། །བྱ་རྒྱུད་ལེགས་གྲུབ་ལས། དམར་ཟལ་བ་ཡི་འོ་མ་དང་། །བ་ཡི་ཞོ་དང་བ་ཡི་མར། །བ་གཅིན་བ་ཡི་ལྕི་བ་དང་། །ཞེས་གསུངས་པ་ལྟར། འདིར་མ་ཟད། དཀྱིལ་འཁོར་ལ་སོགས་པའི་ཆག་ཆག་དང་། བུམ་རྫས་ཁྲུས་ཆལ་གྱི་རྫས་སོགས་ལའང་ཉེ་བར་མཁོ་བ་མང་བས་ལག་ལེན་གྱི་ཚུལ་ནི། རྒྱ་གར་མཁས་པའི་ཚུལ་དང་། བོད་ཀྱི་བླ་མ་ཁ་ཅིག་བཞེད་པའི་ཕྱོགས་སོ། །དང་པོ་ནི། སློབ་དཔོན་སངས་རྒྱས་གསང་བས། དང་པོ་དཀྱིལ་འཁོར་ཆེ་ཆུང་གི །བསྐུས་པས་ཡོག་པའི་མར་བཤམས་ལ། །ལྕི་བ་དངོས་པོ་ཉི་ཤུ་འགྱུར། །འོ་མ་དག་དང་ཞོ་དག་ཀྱང་། །དང་པོ་མར་གྱི་སུམ་འགྱུར་རོ། །དང་པོ་ལྕི་བ་བཙིར་བ་ཡང་། །དང་པོར་ཆུ་ཡིས་སྣོས་ལ་བཙིར། །དེ་ནས་ཚགས་ཀྱིས་བཙགས་བྱས་ཏེ། །དེ་ནས་དེ་རྣམས་སྦྱར་བྱས་ལ། །ཞག་ནི་གཉིས་དང་གསུམ་བར་དུ། ། དེ་ནི་རས་སུ་བཅུག་པ་ཡང་། །ཉི་མ་གཉིས་བར་མ་ཆོད་པར། །ཉི་མ་བདུན་དུ་རིམ་གྱིས་བྱུག ། ཅེས་མར་དེ་ཉིད་སྦྱར་གཞིར་བྱས་ནས་གཞན་བཞི་པོའི་སྦྱོར་སྡེ་ཚད་ཅན་དུ་གསུངས་པ་ལས་བསྐོལ་བའི་རྒྱུ་མཚན་མ་བཤད་ཀྱང་། དགྲ་ལས་རྣམ་རྒྱལ་གྱིས། སྣོད་གཙང་བསྐོལ་ཏེ་ཆུ་རྣམས་དབོ། །ཚིག་མ་བོར་ཏེ་དབུས་ཀྱི་ཆས། །ཞེས་གསུངས་པ་གང་ཡང་རུང་བར་བྱ་བ་ཡིན་ནོ། །གཉིས་པ་བོད་མཁས་པའི་ཡིག་ཆ་ལས། དགོན་པའི་རྩྭ་ཟོས་གཙང་མ་ཡི། །བ་ཡི་མར་དང་འོ་མ་ཞོ། །བཤང་བ་གཅིན་དང་བཅས་པ་ལ། །བ་བྱུང་ལྔ་ཞེས་རྒྱལ་བས་གསུངས། །བརྔས་པའི་རྩྭ་དང་སྦང་མ་སོགས། །མི་གཙང་སྣ་ཚོགས་ཟོས་པ་ཡི། །བ་ཡི་རྣམ་ལྔས་གོ་མི་ཆོད། །དེས་ན་གཙང་མ་སྨོས་པ་ཡིན། །དགོས་དུས་དེ་རྣམས་རྙེད་དཀའ་བས། །རིལ་བུ་བསྒྲུབ་པའི་ཆོ་ག་བཤད། །ལྕི་བ་ས་ལ་མ་ལྷུང་བ། །ཉི་མ་ལ་བསྐམས་གྲིབ་མར་བཏགས། །དེ་ལ་གཅིན་བསྲེས་སླར་ཡང་བསྐམ། །དེ་ལྟར་ལན་གསུམ་བྱས་པ་ལས། །མར་དང་འོ་མ་ཞོ་བསྲེས་ཏེ། །བྱིའུའི་སྒོ་ངའི་ཚད་ཙམ་དུ། །རིལ་བུ་བྱས་ལ་གྲིབ་བསྐམ་བྱ། །འདི་ནི་བླ་མའི་མན་ངག་ཡིན། །ཞེས་བཤད་ཅིང་དེའང་བ་རྙེད་པས་མི་ཆོག་ཁ་དོག་སེར་སྐྱའམ། མ་རྙེད་ན་དམར་པོ་ལའང་རུང་བའི་བེའུ་ཐོག་མར་སྐྱེས་པ་འཇིག་རྟེན་པ་རྣམས་བ་གསར་དུ་འབོད་པ་དེ་ཡིན་ཞིང་། མཚན་ཉིད་ཚང་བའི་བ་དེ་ལ་གླང་ཆེན་རྩི་ཞེས་བྱ་བའི་སྨན་ཡོན་ཏན་ལྔ་ཚང་བ་ཞིག་ཡོད་པས། གདོན་བགེགས་ཐུབ་པ་དང་། འདུ་བའི་ནད་སེལ་བ་དང་། དྲི་ཞིམ་པ་དང་། འགྲོ་བ་དབང་དུ་འདུ་བ་དང་། ཤིན་ཏུ་གཙང་བ་རྣམས་ཡོད་པའི་ཕྱིར་རོ། །གཉིས་པ་དངོས་གཞིའི་དབྱེ་བས་ཇི་ལྟར་འབུལ་ཚུལ་ལ། སྒྲུབ་པའི་མཎྜལ་དང་། མཆོད་པའི་མཎྜལ་གཉིས། དང་པོ་སྒྲུབ་པའི་མཎྜལ་ལ། ཚོགས་བསགས་ཡུལ་གྱི་ཞིང་སྒྲུབ་པ་དང་། སྐུ་གསུམ་གྱི་ཚོགས་ཞིང་བྱེ་བྲག་ཏུ་བཤད་པ་གཉིས། དང་པོ་ཚོགས་བསགས་པའི་ཡུལ་གྱི་ཞིང་སྒྲུབ་པ་ལ། ཐོག་མར་མཆོད་པའི་ཡུལ་ཚོགས་ཞིང་གི་དམིགས་རྟེན་དུ་བཤམས་པ་ནི། མཎྜལ་དེ་ཉིད་ཡིག་བརྒྱ་ལན་གསུམ་བཟླ་བ་དང་མཉམ་དུ་ཕྱིས་པས་སྒྲིབ་གཉིས་བག་ཆགས་དང་བཅས་པ་བྱང་ཞིང་དག་པར་བསམ་ལ། དྲི་བཟང་དང་བ་བྱུང་གིས་ཆག་ཆབ་གདབ་ནས། ཚོམ་བུ་ལྔ་བཀོད་དེ། མཆོད་སྟེགས་ལ་སོགས་པར་འགོད། རྒྱུ་བཟང་སྤུས་གཙང་བཀོད་ལེགས་ཀྱི་མཆོད་པས་བསྐོར། སྐུ་གསུང་ཐུགས་རྟེན་གྱི་མདུན་ནས་འབུལ་བའམ། མ་འབྱོར་ན་སྒྲུབ་པའི་མཎྜལ་མེད་ཀྱང་རུང་། ཚོགས་ཞིང་ཡིད་ཀྱིས་གསལ་གདབ་གསུངས། གང་ལྟར་ཡང་བསྒོམ་རིམ་ནི། བདག་ཉིད་རྡོ་རྗེ་སེམས་དཔའི་ནམ་མཁའ་རུ༔ རྩ་བའི་བླ་མ་པདྨའི་སྐུར་བཞེངས་ནས༔ ཕྱོགས་བཅུའི་སངས་རྒྱས་མ་ལུས་འཁོར་དང་བཅས༔ བདག་སོགས་སྨིན་གྲོལ་མཛད་པའི་དཔལ་དུ་རོལ༔ ཞེས་པས། བད༷ག་ཉི༷ད་རྡོ༷་རྗེ༷་སེ༷མས་དཔ༷འ་གསལ་བའི་མདུན་གྱི་ན༷མ་མཁ༷འ་རུ༷་ཚོགས་ཞིང་གི་རྟེན་དེ་ཉིད། དམིགས་པ་མེད་པའི་སྟོང་པ་ཉིད་ཀྱི་ངང་ལས། སྒྱུ་མ་མཁན་པོས་སྒྱུ་མའི་སྤྲུལ་བསྒྱུར་བཞིན་དུ། རྟེན་གཞལ་ཡས་ཁང་གྲུ་བཞི། སྒོ་བཞི། རྟ་བབས་སོགས་རྣམ་པ་གསལ་ཞིང་མ་འདྲེས་པ་ཚད་དང་མཚན་ཉིད་ཐམས་ཅད་ཡོངས་སུ་རྫོགས་པའི་དབུས་ཀྱི་ཚོམ་བུ་པད་ཟླའི་སྟེང་སེངྒེ་བརྒྱད་ཀྱིས་བཏེགས་པའི་རིན་པོ་ཆེའི་ཁྲིའི་སྟེང་དུ་པདྨ་ཉི་ཟླ་བརྩེགས་པའི་གདན་ལ། ཐུགས་ཀྱི་ངོ་བོ་རང་ལ་བཀའ་དྲིན་ཆེ་བའི་རྩ༷་བ༷འི་བླ༷་མ༷་དེའི་སྐུའི་རྣམ་པ་པ༷དྨ༷འི་སྐུ༷ར་བཞེ༷ངས་ན༷ས་བཞུགས་པ་སྐྱབས་འགྲོའི་སྐབས་ཀྱི་ཚོགས་ཞིང་ལྟར་ལ། རྫོགས་ཆེན་བརྒྱ